uk ru ru hbs_cyr tyv ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru tt la ky be ru ru ru ru ru ru ru ru bg ru ru ru ru ru ru ru
Аялынын көзүнө чөп салган эркекти кантип билсе болот...
Күйөөсүнүн көзүнө чөп салган аялдар, ала жипти аттаган эркектер, акыркы мезгилде аябай көбөйүп кеткенден баарыбыз эле кабардар болсок керек. Бул көрүнүш ата-бабаларыбыз убагында эле болуп келгенин эч ким тана албайт, бирок бүгүнкүдөй абалда болбогон чыгар. Деген менен мырзалар айымдардан ашпаса, алардан калбасы айдан ачык. Албетте, бул сөз канчалык кулакка жагымсыз угулбасын, азыр ар бир үчүнчү аялдын бири сүйүктүү күйөөсүнүн ала жипти атташына туш болгон. Муну ар бир аял ар кандай кабыл алат: айрымдар үчүн чоң трагедия болсо, айрымдарга катардагы көрүнүш. Кээ бир айымдар күйөөсүнүн мындай чыккынчылыгын балдары үчүн кечиришсе, айрымдары төркүнүн алсыздыгынан, ата-энеси өтүп кеткендиктен, агасынабы же инисинин үйүнө батпасын билип ичи өрт жалын болуп күйсө да аргасыздан жашайт. Ал эми төрт тарабым кыбыла дешип басып кеткендер да бар. Негизи эле эркектер аялдарын эмне үчүн башка менен алмаштырышат? Аларга кечирим барбы, жокпу? Бул нерсеге карата кандай алдын алуу иштерин жүргүзүш керек? Биз сиздерге ушул суроолордун жандырмагын айтмакчыбыз.
Эркектердин аялын алмаштырышынын себеби эмнеде?
1. Алгачкы себеби болуп - бул алардын мамилесинин жакшы эместигинен кабар берет.
2. Сезим муздап, сүйүү өчүп калганда аялынын көзүнө чөп салышат.
3. Үй-бүлөлүк маселелерден тажаганда же тескерисинче, үйдө бардыгы өтө эле жакшы болгондо да эркектер сол жакка басышат. Тактап айтканда мырзалар көпкөндө ушундай кадамдарга барышат.
4. Айрым эркектер табиятынан аял жандуу болгондугу үчүн аялын башкага алмаштырышат. Аны өзгөртүүгө мүмкүн эмес. Эки гана жолу бар: ал кандай болсо ошондой кабыл алуу керек, же ажырашуу керек.
5. Ал эми эң негизги себеби - ортодогу мамиледе колдоонун, ишенимдин жоктугу. Мындай учурда эркек үчүн көңүлдөшү дос да, маектеш да, аны түшүнгөн колдоочу да болуп калат.
Көзгө чөп салуунун алдын алуу
Баарынан мурун эркектер сексуалдык жактан канааттанууга муктаж болушат. Күйөөсүнүн муктаждыгын канааттандыруу ар бир аялдын өз колунда.
Көпчүлүк айымдар күйөөсүн өздөрү менен кошо эс алууга мажбурлашат. Ал эми аялдардын хоббиси эркектер үчүн кызыксыз. Бул нерсе эркектин бара-бара аялынан алыстоосуна жеткирет. Тескерисинче, аял күйөөсү каалагандай эс алууга мисалы, балык уулоо, футболго кошо барып, аны менен компания болууга аракеттенүүсү зарыл.
Кандай гана эркек болбосун, аялынын жагымдуу, таза, сулуу болушун каалайт.
"Менин үйүм - менин чебим" деген сөз көбүнчө эркектерге тиешелүү. Эркектер үчүн өз үйү коопсуз, тынч жай болууга тийиш. Үйүндө аны эч ким урушпаш керек, ал жерде ызы-чууларга, нааразычылыктарга туш келбөөсү кажет. Үйдөн мырзаларды кубаныч менен тосуп алуу зарыл.
Аял күйөөсүнүн мыктылыгын, акылдуулугун баса белгилеп, аны менен сыймыктанып туруусу талап кылынат. Эгер кемчилигин айтууга туура келсе, "мен сенин аракетиңди жогору баалайм, бирок дагы башкачараак болсо андан да жакшы болмок" деген сөз гана жетиштүү болот.
Аялынын көзүнө чөп салган күйөөнүн белгилери:
Сырткы келбети. Эркек башка бирөө менен мамиле түзүп баштаганда өзгөчө жагымдуу көрүнүүгө аракет кылат. Сырткы келбетине көңүл бура баштайт, гардеробун жаңыртат. Көзгө чөп салуунун эң жөнөкөй белгиси - бул өзүнүн денесине, ич кийимине жана гигиенасына өзгөчө көңүл буруу.
Сизге болгон мамилеси. Эгер эркекте башка аял пайда боло баштаса, ал сизге болгон мамилесин кескин өзгөртөт. Мындай учурда күйөөңүздүн жана анын энергиясынын кичинекей гана бир бөлүгү сизге тиешелүү болуп, ал сизден алыстап, аз көңүл буруп калат.
Жумуштан "кармалуусу". Эгер күйөөңүз кокусунан эле жумушуна өтө берилген фанат болуп кетсе, "иш көп болуп жатат" деген шылтоо менен үйгө кеч келип баштаса, командировкалары көбөйө баштаса, анда көзүңүзгө чөп салып жатат деп ойлоого негиз бар.
Үй-бүлөлүк бюджет. Жумуш көп, акча аз. Бул эркектин ала жипти аттоосунун ынанымдуу белгиси. Эгер эркек "ойной" баштаса, бул анын акчасынан көрүнөт. Ал ар кандай шылтоолорду айтып үй-бүлөлүк бюджетке кол салат.
Чөнтөк телефон. Күйөөңүздүн көзүңүзгө чөп салганын аныктоонун заманбап ыкмасы - анын чөнтөк телефону. Эгер андан шекшине баштасаңыз, ыңгайын таап телефонун карасаңыз болот. Ал жакта көңүлдөшүнүн билдирүүлөрү, чалуулары болушу мүмкүн.
Машина. Күйөөңүздүн көңүлдөшү кээде бардачокко, отургучтардын астына же салондун дагы башка жерине кандайдыр бир буюмдарын калтырып коюшу мүмкүн. Анткени, машина азырынча алардын негизги жолугушуучу жайы. Андыктан, машинанын ичине жакшы көңүл буруп караңыз.
Сексуалдык жашоо. Көнүмүшкө айланган сексуалдык жашоонун графигинин өзгөрүүсү да күйөөңүздүн ишенимдүүлүктөн чыгып баратканынын далили.
Күйөөңүздү башкага тарттырбаш үчүн, мындай нерселерди жасабаңыз:
Кетпе деп эч качан жалынбаңыз! Канчалык көп жалынсаңыз, күйөөңүздүн ошончолук артка кайтууга каалоосу аз болот. Анын алдында басынуунун кажети жок. Өзүн-өзү сүйбөгөн жана сыйлабаган аялды эч ким сүйбөйт.
Күйөөңүздүн артынан түшүп аңдып, ыйлап, аны көндүрүүгө аракет жасап, тууган-уруктун баарына жаюунун кажети жок. Азырынча күйөөңүздүн көзүңүзгө чөп салганын эч кимге айтпай туруңуз.
Катуу эмоцияга алдырбаңыз. "Сени ушунчалык сыйлап жүрүп, сенин мындай адам эмес айбан жасабаган иш жасаарыңды билбегем, акмак, бети жок!.." деп алкынып-жулкунуп кыйкырганыңыз күйөөңүздү алдын-артын карабай сизден качуусуна түрткү болот.
Анын сизге болгон мамилесин аныктоого аракет кылбаңыз. "Демек, мен сага жакпай калыптырмын да", "мен сен үчүн эч ким эмес экенмин да" ж.б. Сизди баалабагандыгы үчүн, сиз жакпай калганыңыз үчүн күйөөңүз башка жолго түштү да.
Аны балдары менен кармоого жасаган аракетиңиз да текке кетет. Эгер күйөөңүз камкор ата болсо, сизсиз эле түшүнөт баланын өзү үчүн маанилүү экенин. Андыктан, баланы ортого салганыңыз убактылуу эле натыйжасын берет.
Ажырашууга күйөөңүздү гана күнөөлөбөңүз. Муну менен сиз аны өзүңүздөн бир гана алыстатасыз. Ошол эле учурда бир эле өзүңүздү күнөөлөй бербеңиз. Дайыма эки тараптан тең күнөө кетет.
Күйөөңүздөн көңүлдөшү тууралуу сурабаңыз. Баарын билип алсаңыз, сизге андан бетер оор болот. Аны көргөнүңүздө каныңыз тескери айланып, түрүңүз жырткыч айбанга окшошуп калат.
Такыр эле болбой калса..
Мурунку үй-бүлөлүк жашооңузду эстеткен бардык буюмдарды өзүңүздөн алыс кармаганга аракет кылыңыз. Жаңы кийим сатып алыңыз, чач жасалгаңызды өзгөртүңүз. Көпчүлүк айымдар өз кайгысын жалгыз тартып депрессияга түшүп кетишет. Тескерисинче, өзүңүздүн жакындарыңыз менен сезимдериңизди, ойлоруңузду бөлүшүңүз.
Ажырашуудан кийин өзүн таптакыр эле таштап салган айымдар бар. Жок, өзүңүздү караңыз. Сулуулук салондоруна тез-тез кириңиз, фитнес клубга барыңыз, кыскасы, өзүңүзгө мурункуга караганда эки эсе көп кам көрүңүз.
"Мен көп нерсеге татыктуумун. Мен күчтүүмүн, каалаган нерсемдин баарына жетем" деген сөздөрдү ичиңизден көп кайталаңыз.
Жалгыздыктан качыңыз. Бир аз эле бош боло калсаңыз курбуңузду чакырыңыз же өзүңүз аныкына конокко барыңыз. Такыр болбоду дегенде паркка сейилге чыгып убактыңызды чоочун адамдардын арасында өткөрүңүз.
Аларды дагы кечирүүгө болот...
Эгер күйөөңүз сизден өзүнүн сүйүү мамилелерин жашырса, демек, сиз ага керексиз. Мындай учурда аны кечирип коюуга болот.
Эгер күйөөңүз сизге кызыкканын мурункудай эле билдирсе, сиз дагы ортодогу жылуулукту, жакындыкты сезип жаткан болсоңуз, анда сиздер болгону бири-бириңиздерден чарчадыңыздар.
Үй-бүлөнү сактап калууга жасалган аракет эки жактан тең болсо, башкача айтканда, күйөөңүз күнөөсүн моюнуна алып, мамилени калыбына келтирүүгө аракет кылса, мындай учурда да кечирүүгө болот.
Балким, күйөөңүз үй-бүлөлүк жаңжалдан кийин же мас абалында көзүңүзгө чөп салгандыр. Анда мындай учурда көз жумуп коюуга болот.
Эгер күйөөңүз ортодогу мамилени баалоосун токтотсо, сиз жок жерде өзүн эң жакшы сезип жатса, анда кечирүүнүн кажети жок. Балким, сиз кечире аласыз, бирок мурунку мамилени кайра кайтарууга мүмкүн эмес.
Андыктан ар бир аял заты, "кыз кезинде баары жакшы, жаман катын кайдан чыгат "дегендей кылбасак. Анткени турмуш кура элек кезде, аябай сулуу, жаман мүнөзүңөрдү көрсөтпөй жүрүп, каалаган жигитиңерге жетип, жашоо куруп баштаганда да, жаман жагыңарды жок кылганга аракет жасагыла. Максатыма жеттим деп күйөөгө тийгенден кийин өзүңөрдү таштабай, "эки метр кепичти" бутуңарга сүйрөп, "эки киши" бата турган халатты кийбей, келбетиңерге кам көрүп карагыла. Эсиңерге түйгүлө, күйөөңөр силердин биринчи тун балаңар экенин...